გლორია სვენსონი
გლორია ჯოზეფინა მეი სვენსონი (ინგლ. Gloria Josephine May Swanson; დ. 27 მარტი, 1899 — გ. 4 აპრილი, 1983) — ამერიკელი მსახიობი, პროდიუსერი. მუნჯი კინოს ეპოქის ერთ-ერთი ყველაზე კაშკაშა ვარსკვლავი, თეატრისა და ტელევიზიის მსახიობი. თანამედროვე მაყურებლისთვის ძირითადად ცნობილია, როგორც მთავარი როლის შემსრულებელი ბილი უაილდერის ნუარის ჟანრის ფილმში „სანსეტ ბულვარი“. მსახიობის პოპულარობის პიკი 1920-იანი წლებიდან დაიწყო. ფილმის პრემიერებზე უამრავი ადამიანი იყრიდა თავს, მისთვის რომ წამიერად მაინც შეევლოთ თვალი. თაყვანისმცემლები კვირაში 10 000 წერილს უგზავნიდნენ. მილიონობით ქალი იღებდა მისი ჩაცმის სტილსა და ინოვაციური თმის ვარცხნილობას.